薦癡絕禪師
作者：徐敏
朝代：宋

paragraphs: 癡絕有菴不肯住，弄月挑雲徑山去。
地水火風分裂時，親書贈予黄葛布。
蛻封讀罷咽無語，會得龍鬚能避暑。
豈知玉骨本清凉，書則珍藏布不取。
源老忽踏幽深路，道在隔山遥望處。
巨帙已載爛葛藤，何堪又送閒家具。
開眼一看笑呵呵，猶有這個可奈何。
來而不往非世法，聊效芹忱愧不多。
兩角茶，十袋麵，寶瓶飛錢五十萬。
虔心獻此一瓣香，奉爲禪師作清薦。
且問先師來不來，玉山菴頂白雲開。
更煩大衆打圓相，撥取青蓮火裏灰。